b'\n_START_ARTICLE_\nAKB48\n_START_SECTION_\nHistorie\n_START_PARAGRAPH_\nDe f\xc3\xb8rste medlemmer af gruppen blev castet i juli 2005 af Yasushi Akimoto blandt 7.924 ans\xc3\xb8gere, hvoraf 24 piger slutteligt blev udvalgt til AKB48. 8. december debuterede gruppen med kun 20 piger. Denne gruppe dannede senere Team A. I samarbejde med det japanske telefonselskab NTT DoCoMo blev en ny ans\xc3\xb8gningsrunde udskrevet. Denne gang ans\xc3\xb8gte yderligere 11.892 over MMS, hvoraf 19 blev udvalgt til idolgruppen. Af disse udgjorde slutteligt 18 piger Team K. I april 2007 debuterede Team B med yderligere 16 medlemmer, hvorved den oprindeligt planlagte formation var blevet komplet._NEWLINE_I december 2010 fik AKB48 en plads i Guinness Rekordbog som verdens st\xc3\xb8rste popgruppe, dvs. den med flest medlemmer._NEWLINE_Baseret p\xc3\xa5 konceptet med AKB48 grundlagde Akimoto tilsvarende grupper i form af SKE48 i Sakae, Nagoya, NMB48 i Namba, Osaka, HKT48 i Hakata, Fukuoka, JKT48 i Jakarta, SNH48 i Shanghai og indtil dets opl\xc3\xb8sning i marts 2012 ogs\xc3\xa5 SDN48 der optr\xc3\xa5dte l\xc3\xb8rdag nat (Saturday night) i AKB48\'s teater._NEWLINE_25. maj 2014 blev Rina Kawaei, Anna Iriyama og en mandlig medarbejder angrebet af en 24-\xc3\xa5rig med en sav og s\xc3\xa5ret i ansigterne og p\xc3\xa5 h\xc3\xa6nderne. Begge idoler gennemgik efterf\xc3\xb8lgende vellykkede operationer, men en planlagt koncert om aftenen blev aflyst.\n_START_SECTION_\nKoncept, markedsf\xc3\xb8ring og succes\n_START_PARAGRAPH_\nDet af Akimoto udt\xc3\xa6nkte koncept forudser et s\xc3\xa6rligt n\xc3\xa6rt forhold mellem gruppe og dens fans. Dette opn\xc3\xa5s med de n\xc3\xa6sten daglige optr\xc3\xa6dener i eget teater og gennem regelm\xc3\xa6ssige "Handshake"-begivenheder, hvor fans for en kort stund kan interagere med gruppens medlemmer. N\xc3\xa6sten alle piger har deres egne blogs og konti p\xc3\xa5 sociale netv\xc3\xa6rk som Google+ og Twitter. Til m\xc3\xa5lgruppen h\xc3\xb8rer japanske otakuer, men AKB48 er ogs\xc3\xa5 blevet kendt i den brede offentlighed. Japanske medier taler her om et socialt f\xc3\xa6nomen. Markedsf\xc3\xb8ringen indeholder et omfattende udbud af merchandise og tilstedev\xc3\xa6relse af is\xc3\xa6r prominente medlemmer i en r\xc3\xa6kke tv- og radioshows, tv-serier, reklamekampagner, spillefilm, musicals og messer. Derudover producerer AKB48 ogs\xc3\xa5 selv TV p\xc3\xa5 forskellig vis. Dertil kommer s\xc3\xa5 mangaserien AKB49: Renai Kinshi Jourei, der startede i 2010, og hvor seriens fiktive hovedpersoner j\xc3\xa6vnligt m\xc3\xb8der de virkelige idoler. Fra 29. april 2012 til 30. april 2013 sendtes desuden science fiction animeserien AKB0048 af Shouji Kawamori, hvor hovedpersonerne er baseret p\xc3\xa5 gruppens virkelige medlemmer._NEWLINE_Ikke alle medlemmer deltager i gruppens udgivelser p\xc3\xa5 lige fod. Singles bliver som regel indsunget og pr\xc3\xa6senteret af en af ledelsen udvalgt gruppe (jap. Senbatsu). Minami Takahashi er det eneste medlem, der har deltaget i alle A-side-singles sidens gruppen debut, undtagen Janken Taikai. Kojima Haruna har rekorden med flest A-side-singles (40 af 42). Hun gav frivilligt afkald p\xc3\xa5 at deltage i den 41. single._NEWLINE_En gang om \xc3\xa5ret har fans lejlighed at bestemme en single gennem valg (Senbatsu Sousenkyo) med kuponer fra i forvejen erhvervede Senbatsu. I 2012 blev der afgivet over 1,4 millioner stemmer, et tal der steg til 2,7 millioner \xc3\xa5ret efter. Disse valg, hvor alle medlemmer af de japanske grupper deltager, er genstand for omfattende reportager i de japanske medier._NEWLINE_Ved den 8. Senbatsu i 2016 blev der i f\xc3\xb8rste omgang udvalgt 80 medlemmer ud af 272 fra AKB48 og dets s\xc3\xb8stergrupper. Ved den endelige valg 18. juni 2016 vandt Rino Sashihara fra HKT48\'s Team H med 243.011 stemmer for Mayu Watanabe fra AKB48\'s Team B med 175.613 stemmer og Jurina Matsui fra SKE48\'s Team S med 112.341 stemmer. Rino Sashihara vandt ogs\xc3\xa5 i 2013 med 150.570 stemmer og i 2015 med 194.049 stemmer. I 2014 blev hun sl\xc3\xa5et af Mayu Watanabe med 159.854 stemmer._NEWLINE_Endnu et s\xc3\xa6rligt indslag er de \xc3\xa5rlige sten, saks, papir-turneringer (jap. Janken), der har fundet sted siden 2010. Her dyster medlemmerne mod hinanden og bestemmer p\xc3\xa5 den m\xc3\xa5de, hvem der skal deltage i endnu en single. Med denne turnering har mindre kendte medlemmer ogs\xc3\xa5 en chance for at deltage i den omfattende markedsf\xc3\xb8ring. I 2015 vandt Nana Fujita p\xc3\xa5 denne m\xc3\xa5de._NEWLINE_Udover hovedgruppens regul\xc3\xa6re udgivelser bliver der ogs\xc3\xa5 regelm\xc3\xa6ssigt dannet mindre grupper af forskellig varighed, og hvis cd\'er ligeledes opn\xc3\xa5r topplaceringer p\xc3\xa5 hitlisterne. Enkelte medlemmer markedsf\xc3\xb8res ogs\xc3\xa5 p\xc3\xa5 egen h\xc3\xa5nd. Med tiden har s\xc3\xb8stergrupperne SKE48 og NMB48 ogs\xc3\xa5 opn\xc3\xa5et f\xc3\xb8rstepladser p\xc3\xa5 hitlisterne. I 2011 og 2012 blev de fem \xc3\xb8verste pladser p\xc3\xa5 Oricons \xc3\xa5rshitliste besat af AKB48-singler. Sammenlagt har gruppen afsat over 20 millioner cd\'er og har den japanske rekord for flest solgte singler fra en pigegruppe. I 2011 l\xc3\xb8b gruppens samlede oms\xc3\xa6tning op i, hvad der svarede til over 200 millioner amerikanske dollars.\n_START_SECTION_\nNuv\xc3\xa6rende medlemmer\n_START_PARAGRAPH_\nAKB48 best\xc3\xa5r pr. august 2016 af Team A, K, B og 4 med i alt 68 medlemmer. Ved en omorganisering 24. august 2012 blev det f\xc3\xb8rste Team 4 opl\xc3\xb8st og medlemmerne fordelt p\xc3\xa5 de tre andre teams. I slutningen af august 2013 dannedes et nyt Team 4. Dertil kommer Kaigai Iseki (Gumi) (\xe6\xb5\xb7\xe5\xa4\x96\xe7\xa7\xbb\xe7\xb1\x8d(\xe7\xb5\x84)) med fire medlemmer, der midlertidig tilordnes s\xc3\xb8stergrupperne som reklame. To af disse medlemmer er samtidig ogs\xc3\xa5 medlemmer af regul\xc3\xa6re AKB48- og SKE48-teams. Hver af de fire teams har en teamleder, hvortil kommer en "generaldirekt\xc3\xb8r" (\xe7\xb7\x8f\xe7\x9b\xa3\xe7\x9d\xa3 soukantoku) som alle fire teams og alle s\xc3\xb8stergrupper er underlagt. Den nuv\xc3\xa6rende generaldirekt\xc3\xb8r er Minami Takahashi._NEWLINE_Udover Team A, K, B og 4 findes der ogs\xc3\xa5 Team Kenkyuusei (\xe3\x83\x81\xe3\x83\xbc\xe3\x83\xa0\xe7\xa0\x94\xe7\xa9\xb6\xe7\x94\x9f), hvor potentielle fremtidige medlemmer samler erfaring, for eksempel som erstatning for regul\xc3\xa6re medlemmer og siden 2008 ogs\xc3\xa5 med egne shows i AKB48\'s teater. Nye Kenkyuusei udv\xc3\xa6lges ved regelm\xc3\xa6ssige castings, senest i juni 2013, hvor den 15. af slagsens l\xc3\xb8b af stablen. I et tilf\xc3\xa6lde blev et medlem, Minami Minegishi, p\xc3\xa5 grund af fejl overflyttet til Team Kenkyuusei. Efter at et nyt Team 4 blev dannet af 16 hidtidige Kenkyuusei i august 2013, er der for tiden yderligere 6 medlemmer p\xc3\xa5 venteliste. 14 piger har dobbeltroller i diverse s\xc3\xb8stergrupper._NEWLINE_Siden april 2014 findes der ogs\xc3\xa5 Team 8. Det bliver sponsoreret af Toyota, og konceptet er "Idoler du m\xc3\xb8der". De har deres eget show i teatret og dukker ogs\xc3\xa5 regelm\xc3\xa6ssigt op p\xc3\xa5 singlernes B-sider. Til trods for det betragtes de dog ikke som officiel s\xc3\xb8stergruppe. Team 8 best\xc3\xa5r for tiden af 47 medlemmer fra forskellige af Japans pr\xc3\xa6fekturer._NEWLINE_Nedenfor er medlemmerne oplistet efter team med de enkelte teamledere angivet med fed. Medlemmer angivet med kursiv kom i top 16 ved fanvalget i 2016. Dobbeltroller i s\xc3\xb8stergrupper er angivet i parentes.\n_START_SECTION_\nTidligere medlemmer\n_START_PARAGRAPH_\nMedlemmer angivet med fed vandt Senbatsu Sousenkyo. Kursiv angiver medlemmer, der var i Senbatsu regelm\xc3\xa6ssigt, frem til de udtr\xc3\xa5dte af gruppen.'